Tutanhamoni surimaski esikülg
Tutanhamoni surimaski tagumine külg
**Tutanhamoni surimask** on Vana-Egiptuse 18. dünastia vaarao Tutanhamoni (valitses umbes 1332–1323 eKr) surimask. Surimaski avastas Howard Carter aastal 1925 (hauakamber avati aastal 1923 ja sarkofaag aastal 1925) hauast KV62 ja seda hoitakse Kairos asuvas Egiptuse Muuseumis. Mask on üks maailma tuntumaid kunstiteoseid.

Egüptoloog Nicholas Reevesi järgi ei ole mask mitte üksnes Tutanhamoni hauakambri kvintessents, vaid "ehk tuntuim ese kogu muistsest Egiptusest". Aastast 2001 on uurimused vihjanud võimalusele, et algselt võis surimask olla mõeldud kuninganna Neferneferuatenile: kuninganna kuninglik nimi *Ankhkheperure* leiti surimaski siseküljel olevast osaliselt kustutatud kartušist.

Avastamine
----------

Tutanhamoni hauakamber leiti Teeba nekropoli Kuningate orust aastal 1922 ja avati aasta hiljem. Kulus veel kaks aastat, enne kui Inglise arheoloogi Howard Carteri juhitud väljakaevamismeeskond suutis avada Tutanhamoni muumiat sisaldanud raske sarkofaagi. 1925. aasta 28. oktoobril avas meeskond viimase kolmest üksteise sees olnud kirstust, et paljastada kuldne mask, mida inimesed nägid esimest korda pärast ligikaudu 3250 aasta möödumist. Carter kirjutas oma päevikusse:

> Kui pulgad olid eemaldatud, tõsteti kaant. Paljastati eelviimane vaatepilt: noore kuninga väga hoolikalt mähitud muumia kurva, kuid rahuliku ilmega kuldse maskiga, mis sümboliseerib Osirist ... mask kannab just selle jumala tunnuseid, kuid sarnaneb Tutanhamoniga (*Tut.Ankh.Amen*): rahulik ja ilus, samade tunnustega, mida me võime leida tema kujudel ja kirstudel. Mask on veidi tahapoole langenud ja seega on selle pilk pööratud otse taevaste poole.
> 
> 

Detsembris 1925 eemaldati mask hauast, asetati kasti ja transporditi 635 kilomeetri kaugusel Kairos asunud Egiptuse Muuseumi, kus see on tänaseni avalikult välja pandud.

Kirjeldus
---------

Mask on 54 cm pikk, 39,3 cm lai ja 49 cm sügavune. Surimask on vormitud kahest kihist väga peenest kullast, mille paksus on vahemikus 1,5–3 mm, ja mis kaalub 10,23 kg. Röntgenkristallograafia on paljastanud, et mask sisaldab kahte kulla sulamit: heledam 18,4-karaadine toon näo ja kaela jaoks ning 22,5-karaadine kuld ülejäänud maski jaoks.

Nägu esindab vaarao tüüpkujutist ja kaevajad leidsid sama kujutist hauakambris ka mujalt, eriti hauakambrit kaitsvate Tutanhamoni kujude näol. Vaarao kannab peakatet *nemes*, mille peal olevad kuninglikud sümbolid kobra (*Wadjet*) ja raisakotkas (*Nekhbet*) sümboliseerivad seda, et Tutanhamon valitses nii Ülem- kui Alam-Egiptust. Maski kõrvad on kõrvarõngaste hoidmiseks augustatud: tunnusjoon, mis paistab pea kõigis teistes säilinud Vana-Egiptuse kunstiteostes olevat reserveeritud hoopis kuningannadele ja lastele.

Surimask sisaldab värvilisest klaasist ja vääriskividest inkrustratsioone, sealhulgas lasuriiti (silmade ümbrused ja kulmud), kvartsi (silmad), obsidiaani (pupillid), karneooli, päevakivi, türkiisi, amasoniiti, fajanssi ja muid kivimeid (laia krae inkrustratsioonidena).

### Habe

Surimaski avastamisel 1925. aastal oli 2,5 kg kaaluv kitsas kullast habe, mis on punumisefekti saamiseks lasuuriga inkrustreeritud, maski küljest eraldunud, kuid aastal 1944 kinnitati see puidust tüübli abil taas maski lõua külge.

Augustis 2014 kukkus habe küljest kui mask puhastamiseks vitriinist välja võeti. Õnnetuse eest vastutavad muuseumitöötajad püüdsid maski parandada kiiresti kuivavat epoksüliimi kasutades, kuid habe ei jäänud täpselt keskele. Kahjustused avastati 2015. aasta jaanuaris ja selle parandas Saksa-Egiptuse meeskond, kes kinnitas habeme mesilasvaha abil: tegemist on ka muistsete egiptlaste poolt kasutatud loodusliku materjaliga.

2016. aasta jaanuaris teatati, et kaheksa Egiptuse Muuseumi töötajat anti kohtu alla, kuna nad väidetavalt eirasid restaureerimise teaduslikke ja professionaalseid meetodeid ning põhjustasid maskile jäädavaid kahjustusi. Süüdistus plaaniti esitada ka muuseumi endisele direktorile ning restaureerimisala juhatajale.

### Raidkiri

Surimaski tagaküljele ja õlgadele on kümnes vertikaalses ja kahes horisontaalses reas kirjutatud Egiptuse hieroglüüfides kaitseloits. Sealne tekst pärineb "Surnute raamatu" 151. peatükist ja see ilmus esimest korda maskidele Keskmise riigi ajal 500 aastat enne Tutanhamonit.

> Sinu parem silm on [päikesejumala] öine bark, sinu vasem silm on päeva bark, sinu kulmud on jumalate Enneadi [omad], sinu otsmik on Anubise [oma], sinu kukal on Horuse [oma], sinu juuksekiharad on Ptah-Soker'i [omad]. [Sa oled] Osirise ees, [Tutanhamon], ta näeb tänu sinule, sa juhid teda headele teedele, sa lööd tema jaoks Sethi liitlasi, et ta saaks printsi tohutus lossis, milleks on Heliopolis, jumalate Enneadi ees sinu vaenlased kukutada ... Osiris, Ülem-Egiptuse kuningas Nebkheperura, lahkunu, [talle] antakse elu nagu Ra [poolt].
> 
> 

Osiris oli Egiptuses allilma jumal.

### Helmestest kaelakee

Kuigi maski näitamiseks välja pannes on kaelakee enamasti eemaldatud, oli sellega koos ka kolme nööriga kaelakee. Kaelakee on tehtud kullast ja sinisest fajansist ketashelmestest ning selle otsad kujutavad lootoseõisi ja haagid Egiptuse kobrasid (*Uraeus*).

Galerii
-------

* Howard Carter avatud sarkofaagi juuresHoward Carter avatud sarkofaagi juures
* Surimask oma algses kohas, 1925Surimask oma algses kohas, 1925
* Helmestest kaelakee ja habeHelmestest kaelakee ja habe
* Mask ilma habemetaMask ilma habemeta
* Mask külgvaatesMask külgvaates

Viited
------

1. ↑  Reeves, p. 511.
2. 1 2  Reeves, p. 522.
3. ↑  Marianne Eaton-Krauss. "The Unknown Tutankhamun". Lk 111. Bloomsbury Academic, 2015. ISBN 978-1-4725-7561-6.
4. 1 2  James Seidel. "Tutankhamun's mask: Evidence of an erased name points to the fate of heretic Queen Nefertiti". News.com.au. 26.11.2015.
5. ↑  Howard Carter's excavation diaries (transcripts and scans). The Griffith Institute. University of Oxford.
6. ↑  Reeves, p. 512.
7. 1 2 3  Reeves, p. 513.
8. ↑  Tutankhamun: Anatomy of an excavation, the Howard Carter archives. The Griffith Institute. University of Oxford.
9. ↑  Alessandro Bongioanni, Maria Sole Croce. "The Treasures of Ancient Egypt from the Egyptian Museum in Cairo". Rizzoli, 2003. ISBN 978-0-7893-0986-0. Lk 310.
10. ↑  Nevine El-Aref. Intervjuu Saksa konservaatori Christian Eckmanniga. Ahram Online, 22.10.2015.
11. ↑  "Does King Tut have a new barber?". Laboratoriorosso, 22.02.2015.
12. ↑  Liam Stack. "Repaired King Tut mask back on display in Egypt". The New York Times, 16.12.2015.
13. ↑  8 employees referred to trial over damage to Tutankhamun mask. Daily News Egypt. 23.01.2016.
14. ↑  Tut exhibit: Gold death mask of Tutankhamun. Tour Egypt.
15. ↑  "Treasures of Tutankhamun". 1972. British Museum. Lk 50.
16. ↑  Reeves, p. 514.

Bibliograafia
-------------

* Nicholas Reeves. "Tutankhamun's Mask Reconsidered". Toim. Adela Oppenheim, Ogden Goelet. *Bulletin of the Egyptological Seminar*, vol 19. Egyptological Seminar of New York. 2015. ISBN 978-0-9816-1202-7.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Tutanhamoni surimask** |

* Howard Carteri päevikud
* Uudiselõik 2015. aastal aset leidnud restaureerimise kohta